钦定古今图书集成/理学汇编/字学典/第101卷 > 李白
## 钦定古今图书集成/理学汇编/字学典/第101卷 > 李白

按《唐书》本传：“李白，字太白，兴圣皇帝九世孙。十岁通
诗书，既长，隐岷山。州举有道，不应。贺知章言于元宗，
召见，诏供奉翰林，恳求还山。永王璘辟为府僚佐。璘
败，诏长流夜郎，会赦还寻阳。李阳冰为当涂令，白依
之。”

按裴敬《李白墓碑》：予尝过当涂，访翰林旧宅。又于浮
屠寺化城之僧，得翰林自写《访贺监不遇》诗云：“东山
无贺老，却棹酒船回。”味之不足，重之为宝，用献知者。
又于历阳郡得翰林与刘尊师书一纸，思高笔逸。
按《宣和书谱》，李白尝作行书，有“乘兴踏月，西入酒家，
不觉人物两忘，身在世外”一帖，字画尤飘逸。乃知白
不特以诗名也。今御府所藏五行书：《太华峰乘兴帖》、
草书《岁时文》《咏酒诗》《醉中帖》。

按《西溪丛语》：毕景儒有李重光黄罗扇，李白写诗一
首云：“风情渐老见春羞，到处销魂感旧游。多谢长条
似相识，强垂烟态拂人头。”后细字书云：“赐庆奴。”庆奴
似是宫人小字，诗似柳诗。

按《书学传授》，张旭传李翰林白。

按《六研斋笔记》：“滕阳驿厅事前，古槐之下，有石刻‘壮
观’二字，殊劲挺，盖青莲笔也。”

按《徐州志》：“燕喜台石刻三大字，相传为唐李白笔。”